Bonusse van R42 miljoen vir SAUK-werkersDie SAUK het bonusse van ongeveer R42 miljoen aan sy personeel en middelvlakbestuur uitbetaal, het die Sunday Times berig. Volgens die berig is bonusse van R8 000, ná belasting, aan 3 007 werknemers uitbetaal as deel van ŉ loonooreenkoms met vakbonde. Die bonusse is glo ŉ teken van waardering vir die harde werk tydens oudpresident Nelson Mandela se begrafnis en die 2010 Fifa-wêreldbeker. Kaizer Kganyago, woordvoerder vir die SAUK, het die besluit verdedig en gesê die SAUK het sy geldelike probleme oorkom en kon die bonusse bekostig. “Ek weet nie waarom dit onrusbarend is dat ons personeellede vergoed nie,” het hy gesê. Kganyago het ook aan die Sunday Times gesê die SAUK het nou R1.2 miljard in die bank. Hy het dit benadruk dat die bedryfshoof Hlaudi Motsoeneng en raadvoorsitter Zandile Tshabalala nie deel was van hierdie bonusooreenkoms nie. Thuli Madonsela, die Openbare Beskermer, het in Februarie ŉ verslag oor Motsoeneng vrygestel. Hy was in daardie stadium die waarnemende bedryfshoof. Sy het bevind dat sy salaris binne een jaar van R1.5 miljoen na R2.4 miljoen vermeerder het. Hy was ook nie eerlik oor sy kwalifikasies, dat hy matriek geslaag het, nie. Madonsela het voorgestel dat ŉ nuwe bedryfshoof binne 90 dae aangestel moet word. Faith Muthambi, minister van kommunikasiewese, het vroeër vandeesmaand Motsoeneng se permanente aanstelling aangekondig. Sy het gesê hy is deur ŉ regsfirma onskuldig bevind aan enige wangedrag voordat hy permanent aangestel is.